La Policia Local realitza prop de 40 actuacions relacionades amb la forta tempesta del dissabte
28 de agost de 2023

La Policia Local de l'Eliana ha atés quasi un centenar de telefonades i ha realitzat prop de quaranta actuacions relacionades amb el fort temporal de pluja i calamarsa del passat dissabte que va deixar 23,6 litres en tot just 20 minutos i ratxes de vent de prop de 100 km/h. En aquest sentit, l'Ajuntament ha sol·licitat un informe meteorològic a Inforatge perquè els veïns i veïnes afectades puguen reclamar els possibles danys davant la seua asseguradora, i que posarà a la seua disposició en les pròximes hores.

Els principals avisos s'han rebut per la caiguda d'arbres, que han causat danys tant en la via pública com en immobles privats, i l'acumulació de branques i aigua en diferents punts on la brigada municipal va haver de buidar els embornals. Prop de mig centenar d'arbres han caigut completa o parcialment i una de les zones de la localitat més afectada va ser el parc de la Pinada. En aquests moments tant les brigades de jardineria com empreses concessionàries del servei de neteja continuen treballant en la zona.

La caiguda d'algunes branques van posar en perill també la línia elèctrica, fent caure pals de llum i telèfon i fins a 50 avisos van necessitar de l'actuació del Consorci de Bombers. Durant la tempesta s'han registrat també danys en dos vehicles estacionats, la caiguda de diverses plaques solars, antenes, el despreniment de façana de diversos habitatges, inundacions i contenidors bolcats.

Cal recordar que dissabte passat es va suspendre l'espectacle de clausura del festival Estiu a la Torre. ‘Sonío’, de Jesús Aguilera s'oferirà amb una nova data pròximament. El Cinema d'Estiu per part seua, malgrat patir una interrupció durant la preparació de la pel·lícula, va poder finalment ser projectada.

L'alcalde, Salva Torrent, ha anunciat que el Consistori està estudiant la possibilitat de sol·licitar la declaració de zona afectada greument per una emergència de protecció civil, ja que es calculen danys materials per valor de milers d'euros, una vegada concloguen les accions de resposta immediata a l'emergència i dispose de l'informe perceptiu.